נספח א: דוגמאות למודלים של אזורי בחירה מבוקרת
מודל א': לכל בית ספר באזור הבחירה המבוקרת יש אזור רישום משלו ו"מרכזי שירות" משותפים שיפותחו על ידי הרשות/יות. במסגרת מודל זה יוקמו, למשל, מרכזי ידע משותפים, יתקיימו תהליכים משותפים של פיתוח מומחיות בין-בתי ספר, תתקיים שותפות במורים כ"משאב אזורי", ויפותחו מרכזי הוראה משותפים עם הקהילה, כמו גם מרכזי הפצה עבור הקהילה, בתחומי ההתמחות של בתי הספר. הדגש יהיה על איגום משאבים ועל פיקוח משותף, על פורומים להעצמה ולהכשרה של כלל המערך החינוכי ועל שילוב מומחים מתוך הקהילה בפעילות הלימודית.  
מודל ב': לכל בית ספר במרחב יש אזור רישום ואוריינטציה אופיינית, והתלמידים נעים מעת לעת בין בתי הספר שלהם ושל האחרים. מודל זה מדגיש את ניידות התלמידים בין בתי הספר ואת המומחיות שכל בית ספר על סגל מוריו מפתח. הניידות מאפשרת העברת מידע ומומחיות מסגל לסגל באופן המאפשר להם השלמות והרחבות ידע משמעותיות תוך מתן פתרון הולם לקשיים תקציביים ולוגיסטיים הכרוכים בכך. כמו כן יפותחו באזור המנגנונים כדוגמת אלה במודל א', אשר יוצרים תשתית לניידות תלמידים.  
מודל ג': לכל בית ספר במרחב יש אזור רישום, אבל תלמידים המעוניינים בכך יכולים ללמוד בבית ספר אחר, דהיינו לבחור על פי סדר עדיפות בית ספר שונה. האזור משתדל להיענות לבקשה, בתנאי שהיא אינה פוגעת במרקם החברתי של בתי הספר האחרים ועונה על העקרונות המרכזיים של החברה ואינה מרוקנת בתי ספר אחרים ומביאה לסגירתם.
מודל ד': כל המרחב או התת-מרחבים בו הופכים לאזור בחירה אחד. התלמידים בוחרים בבית הספר שהם מעדיפים, באזור או בתת-אזור, והמינהלת מאפשרת היענות לבקשות תוך הפעלת בקרה, כדי שלא תהיה פגיעה בעיקרון של שוויון ההזדמנויות ובצורך של בית הספר לשקף את הרכב האוכלוסייה לפי הפרמטרים האופייניים לקהילה. כאמור, בתי ספר ייחודיים לסוגיהם משתלבים באופן טבעי  באזור בחירה מבוקרת, הופכים חלק ממנו ומופעלים על פי הכללים והתנאים המוסכמים והנזכרים לעיל. במודל כזה האזור מחליט על האופי ועל העקרונות של הבקרה, תוך וידוא שיישמרו אפשרות הבחירה ועקרון האינטגרציה ומטרות החינוך הממלכתי, בהתאם לנהלים. 
